OSNOVNA ŠKOLA MATIJE GUPCA, GORNJA STUBICA

Ulica Matije Gupca 2, Gornja Stubica

**ELEMENTI ZA VREDNOVANJE VLADANJA UČENIKA**

Na temelju Pravilnika o načinima, postupcima i elementima vrednovanja učenika u osnovnoj i srednjoj školi (NN br. 2010.) Učiteljsko vijeće Osnovne škole Matije Gupca, Gornja Stubica na prijedlog Tima za kvalitetu, donosi 3.9.2025. Odluku o elementima i kriterijima za ocjenjivanje vladanja učenika.

U skladu s navedenim Pravilnikom vrednovanje vladanja učenika obuhvaća sustavno prikupljanje podataka o ponašanju učenika i postignutim kompetencijama prema unaprijeddefiniranim prihvaćenim načinima, postupcima i elementima.

Aktivnosti u procesu vrednovanja ponašanja učenika provode učitelji, razrednici i stručni suradnici transparentno, javno i kontinuirano, poštujući učenikovu osobnost i osobitosti svakog pojedinca. Načine, postupke i elemente vrednovanja vladanja učenika s teškoćama učitelji/stručni suradnici trebaju primjeriti teškoći i osobnosti učenika.

**Bilješke o ponašanju učenika pišu se u e-dnevnik. Ponašanja koja se nisu dogodila za vrijeme nastavnog sata (npr.na školskom hodniku i sl.) evidentirajuučitelji/stručni suradnici pod predmet Sat razrednika.Radi preglednosti i lakšeg snalaženja, neprimjerena ponašanja učitelji pojedinog nastavnog sata, uz svoj sat, upisuju i u Sat razrednika.** Bilješke treba voditi stručno, jasno i razumljivo za roditelje i učenike. Ne smiju vrijeđati niti etiketirati učenika. O bilješkama roditelje obavještava razrednik.

Razrednik ima obavezu:

1. **na početku nastavne godine (na 1. satu razrednika i na 1. roditeljskom sastanku) upoznati javno sve učenike i roditelje s elementima za vrednovanje vladanja učenika**
2. na kraju nastavne godine **( na zadnjem satu razrednika) javno zaključiti te obrazložiti ocjenu vladanja svakom učeniku**, te u odgovarajuću rubriku Dnevnika rada za sat razrednika upisati „javno zaključivanje i priopćavanje ocjena vladanja učenika“
3. **redovito informirati roditelje** o vladanju učenika, dogovarati i poduzimati mjere za unaprjeđivanje vladanja učenika

Ravnatelj i stručni suradnici Škole dužni su tijekom nastavne godine pratiti provođenje odredbi navedenog Pravilnika koje se odnose na vrednovanje vladanja učenika.

Elementi i mjerila vrjednovanja vladanja učenika dostupni su učenicima i roditeljima na web stranici Škole.

ELEMENTI OCJENJIVANJA VLADANJA UČENIKA :

1. odnos prema učenju i radu
2. odnos prema drugim učenicima
3. odnos prema učiteljima i drugim djelatnicima Škole
4. odnos prema školskoj imovini i imovini učenika, društvenom, prirodnom i tehničkom okružju te poštivanje pravila Kućnog reda Škole

|  |  |  |  |
| --- | --- | --- | --- |
| KATEGORIJA PONAŠANJA | UZORNO | DOBRO  | LOŠE |
| Kućni red | poštuje Kućni red škole i razredna pravila | uglavnom poštuje Pravilnik o kućnom redu škole i razredna pravila (povremeno ga treba upozoravati zbog kršenja pravila Kućnog reda i razrednih pravila) | unatoč upozorenjima i poticajima da ispravi ponašanje često krši Kućni red škole i razredna pravila  |
| Školske obveze | ispunjava školske obveze, prihvaća odgovornost za svoje postupke, spreman ih je ispraviti i ne ponavlja pogreške na koje je upozoren  | povremeno zanemaruje izvršavanje školskih obveza  | često zanemaruje izvršavanje školskih obveza  |
| Pohađanje nastave i neopravdani izostanci | redovito pohađa nastavu, ne kasni na nastavu i nema neopravdanih izostanaka  | Povremeno neopravdano izostaje s nastave, povremeno ima neprimjeren i neodgovoran odnos prema učenju i radu, ali reagira na poticaj i nastoji promijeniti taj odnos | često ima neprimjeren i neodgovoran odnos prema učenju i radu, često neopravdano izostaje, ne želi sudjelovati u nastavnom procesu te ni na poticaj ne nastoji promijeniti ponašanje  |
| Sudjelovanje u nastavnom procesu | savjesno (u okviru svojih mogućnosti) pristupa radnim zadatcima i sudjeluje u nastavnom procesu  | povremeno ometa nastavni proces svojim ponašanjem, neprimjereno komunicira s učiteljima i drugim učenicima, narušava radno ozračje | učestalo ometa nastavni proces svojim ponašanjem, neprimjereno komunicira s učiteljima i drugim učenicima, narušava radno ozračje  |
| Sukobi i nasilje | ne izaziva sukobe i nije nasilan prema drugim učenicima te nastoji spriječiti/riješiti sukobe među učenicima na prihvatljiv način  | povremeno izaziva sukobe i/ili je nasilan prema drugim učenicima te sukobe i/ili nasilje među učenicima ne sprječava/rješava na prihvatljiv način  | učestalo izaziva sukobe i/ili je nasilan prema drugim učenicima te sukobe i/ili nasilje među učenicima ne sprječava/rješava na prihvatljiv način.Često svojim postupcima ugrožava vlastitu sigurnost te sigurnost i prava drugih osoba (učenika, učitelja, ostalih djelatnika škole) koje se zbog toga osjećaju loše (nameće svoju volju, viče, koristi vulgarne izraze, vrijeđa, ruga se, prijeti….). |
| Komunikacija s učenicima i učiteljima  | na primjeren način komunicira s učenicima, učiteljima i ostalim djelatnicima Škole  | ponekad neprimjereno komunicira s učenicima, učiteljima i ostalim djelatnicima Škole  | Neprimjereno komunicira s drugim učenicima, učiteljima i ostalim djelatnicima Škole. |
| Ugled škole  | doprinosi ugledu Škole u raznim prigodama | ponekad narušava ugled Škole i ne ponaša se kulturno u raznim prigodama (susreti, terenske nastave, izvanučioničke nastave, izleti, projekti, priredbe...)  | učestalo narušava ugled Škole i ne ponaša se kulturno u raznim prigodama (susreti, terenske nastave, izvanučioničke nastave, izleti, projekti, priredbe…)  |
| Školska imovina | vodi brigu, čuva i ne uništava vlastitu i tuđu imovinu (drugih učenika, školsku, javnu)  | povremeno ne čuva i/ili uništava vlastitu i tuđu imovinu (drugih učenika, školsku, javnu)  | često ne vodi brigu, ne čuva i/ili uništava vlastitu i tuđu imovinu (drugih učenika, školsku, javnu)  |
| Društvena i ekološka svijest | pokazuje visoko razvijenu društvenu i ekološku svijest i ponaša se u skladu s njom te vodi brigu o društvenom i prirodnom okružju  | povremeno pokazuje nerazvijenu društvenu i ekološku svijest, ne vodi brigu o društvenom i prirodnom okružju, ali na poticaj prihvaća odgovornost i mijenja ponašanje  | pokazuje nerazvijenu društvenu i ekološku svijest, ne vodi brigu o društvenom i prirodnom okružju te ne prihvaća odgovornost i ne mijenja ponašanje ni nakon upozorenja  |
| Pedagoške mjere  | nema izrečenu pedagošku mjeru zbog povreda dužnosti, neispunjavanja obveza i/ili nasilničkog ponašanja.  | učenik ima izrečenu pedagošku mjeru opomene; učenik ima izrečenu pedagošku mjeru ukora te je prihvatio odgovornost i ispravio je ponašanje | unatoč izrečenoj pedagoškoj mjeri ukora, strogog ukora nije prihvatio odgovornost i ispravio neprimjereno ponašanje |
| \*\*Uzorno vladanje može imati i učenik koji je zapisan zbog kršenja pravila u svim kategorijama najviše **3** puta tijekom nastavne godine te nakon upozorenja odmah preuzima odgovornost za svoje ponašanje i ispravlja ga.  | \*\*Dobro vladanje bit će izrečeno učeniku koji je zapisan zbog kršenja pravila **4 do 10** puta tijekom nastavne godine.Učenik kojemu je izrečena mjera strogog ukora ne može imati dobro vladanje.  | \*Loše vladanje bit će izrečeno učeniku koji je zapisan zbog kršenja pravila **11 ili više puta** tijekom nastavne godine ili se radi o događaju koji podliježe izricanju pedagoške mjere strogog ukora ili preseljenja u drugu školu. |